Rapport til Rådet og Europa-Parlamentet fra Kommissionen - Tredje årsrapport fra Europa-Kommissionen om det særlige administrative område Hongkong

1. Indledning

2. Gennemførelse af "ét land - to systemer"-princippet

3. Institutionel udvikling, ansvarlighed og demokrati

4. Udvikling på det retlige område

5. Udvikling på området grundlæggende rettigheder og frihedsrettigheder

6. Økonomi

7. Hongkong SAR som international handelspartner

8. Forbindelser mellem Den Europæiske Union og Hongkong

9. Konklusion

HONGKONG: Årsrapport 2000

1. Indledning

Den Europæiske Union lægger stadig betydelig vægt på sine forbindelser med det særlige administrative område Hongkong (HKSAR) i Folkerepublikken Kina. Den Europæiske Union har derfor med ægte og venlig interesse fulgt nøje med i udviklingen i HKSAR i almindelighed og gennemførelsen af "ét land - to systemer"-princippet i særdeleshed.

Det nye millennium falder sammen med tiårsdagen for Folkerepublikken Kinas godkendelse af HKSAR's grundlov. En effektiv og fuldstændig gennemførelse af grundloven vil udgøre en hjørnesten i Hongkongs varige sociale fred, økonomiske udvikling og demokratisering.

Ligesom det var tilfældet for Kommissionens to forudgående årsrapporter [1], tager denne rapport sigte på at vurdere HKSAR's udviklingsstade og forbindelser med Den Europæiske Union.

[1] KOM (98)796 endelig og KOM (00) 294 endelig.

2. Gennemførelse af "ét land - to systemer"-princippet

Såvel den kinesiske centralregering som HKSAR's regering har til stadighed understreget, at de tillægger den fuldstændig opbakning bag "ét land - to systemer"-princippet den allerstørste betydning.

Præsident Jiang Zemin gentog i sin årlige tale til Den Nationale Folkekongres i Beijing den kinesiske centralregerings opbakning bag dette princip. Bemærkninger fremsat af embedsmænd i den centrale folkeregerings forbindelseskontor i Hongkong gav imidlertid i årets løb anledning til tre kontroverser. De første to sager vedrørte forholdet til Taiwan, medens den tredje angik forbindelserne mellem Kina og Vatikanet.

Den første hændelse indtraf i april, da en vicedirektør ved forbindelseskontoret, Wang Fengchao, meddelte følgende: "Medierne skal ikke behandle taler og synspunkter, der går ind for Taiwans uafhængighed, som normalt nyhedsstof eller gengive disse som normale udtryk for forskellige parters synspunkter. Medierne i Hongkong har ansvaret for, at landets integritet og suverænitet bevares". Denne erklæring gav anledning til bekymring i vide kredse og kritik både fra medierne og fra Hongkongs regering. Fungerende øverste leder Anson Chan fremsatte en erklæring, hvori det på ny blev bekræftet, at pressefriheden var "garanteret af grundloven ligesom ytrings- og trykkefriheden. Dette betyder, at det står medierne i Hongkong frit for at kommentere og gengive alle anliggender af løbende interesse. De har hjemmel hertil i Hongkongs lovgivning".

Ved udgangen af maj bemærkede en embedsmand ved forbindelseskontoret, He Zhiming, i en kommentar til samhandelen mellem Hongkong og Taiwan, at nogle taiwanske "ledende erhvervsfolk på den ene side åbent har støttet Taiwans uafhængighed på øen og på den anden side opnået fordele ved deres økonomiske aktiviteter på fastlandet. Det er absolut ikke tilladt. Jeg er overbevist om, at De alle ved at lytte til disse bemærkninger vil vide, hvorledes valget skal træffes, når der søges efter taiwanske handelspartnere". Disse bemærkninger gav anledning til store bekymringer både i og uden for Hongkong. Den øverste leder, Tung Chee-hwa, kontaktede øjeblikkelig forbindelseskontorets direktør, Jiang Enzhu, og opnåede hans forsikringer om, at kontoret fortsat ville fungere i overensstemmelse med grundloven og ikke gribe ind i handelsaktiviteterne i Hongkong. "Chief Secretary" for administration, Anson Chan, understregede også, at HKSAR's regering bestandig havde adskilt handels- og erhvervsforhold fra politiske betragtninger.

Efter en meddelelse fra Vatikanet om kanonisering af 87 kinesiske martyrer og 33 udenlandske missionærer den 1. oktober (Kinas nationaldag) afslørede Biskop Joseph Zen Ze-Kiun, at forbindelseskontoret den 18. september havde givet Hongkongs katolske stift besked om at holde en lav profil i forbindelse med fejringen af kanoniseringen. Denne fremgangsmåde gav anledning til bekymring over religionsfriheden. Indenrigsminister Lam Woon-kwong afgav følgende erklæring: "Religionsfriheden er utvetydigt beskyttet af grundloven".

I sammenhæng med "ét land - to systemer"-princippet og i strid med den fortsatte anvendelse af dødsstraf i Kina er det værd at bemærke, at der ikke er eksekveret nogen dødsstraf i Hongkong siden 1960'erne, og at dødsstraffen officielt blev afskaffet i 1993.

3. Institutionel udvikling, ansvarlighed og demokrati

- Institutionel udvikling

Debatten om den institutionelle udvikling i Hongkong er siden årets begyndelse taget til i styrke. Hovedvægten har været lagt på tidsplanen for indførelsen af almindelig stemmeret ved valg af alle medlemmer af Det Lovgivende Råd og den øverste leder og på forbindelserne mellem den udøvende magt og Det Lovgivende Råd med henblik på at forstærke ansvarligheden og befæste demokratiet.

Det Lovgivende Råd spillede i årets løb en aktiv rolle ved at vedtage adskillige erklæringer til fremme af demokrati og ansvarlighed i HKSAR's regering. Den 12. januar vedtog det en erklæring om politisk reform, hvori regeringen blev opfordret til at foretage en offentlig høring vedrørende forbindelserne mellem den lovgivende og den udøvende magt og det almindelige demokratiske valg af medlemmerne af Det Lovgivende Råd og den øverste leder.

Den 14. juni vedtog Det Lovgivende Råd en erklæring om "udviklingen i HKSAR's politiske system", hvori regeringen anspores til at overveje sin "rapport om udviklingen i det politiske system i HKSAR". I rapporten blev der foretaget en undersøgelse af forfatningssystemet i en række lande, ligesom der blev afgivet en række henstillinger, bl.a. vedrørende en fornyet undersøgelse af Eksekutivrådets medlemmers rolle, udnævnelse, regler for kollektivt ansvar og fortrolighed og deres forbindelser med bureausekretærerne. Desuden blev det i rapporten anbefalet at indføre et udnævnelsessystem for ledende embedsmænd på politiske kontrakter fra den øverste leders anden embedsperiode at regne og et system for sanktioner mod eller afsættelse af ledende embedsmænd.

I en tale, der blev holdt den 5. juli, oplyste den øverste leder, at Hongkong "har brug for et mere ansvarligt ministerialsystem". Den øverste leder bemærkede også dette i sin politiske tale den 11. oktober, hvor han meddelte følgende: "Det tidligere lovgivende råd og lokalsamfundet har givet udtryk for, at ledende embedsmænd bør drages til ansvar for resultatet af deres politikker, eftersom disse er stærkt involveret i den førte politik og spiller en førende rolle i de offentlige anliggender". Han var enig i, at "HKSAR's regering bør reagere seriøst på Det Lovgivende Råds betænkeligheder, foretage en tilbundsgående undersøgelse og gøre ansvarlighedssystemet mere komplet for ledende embedsmænd, ministre og direktører på bureaurangniveau".

Desuden meddelte den øverste leder, at regeringen ville undersøge metoder til udbygning af den eksisterende ordning for kommunikation med Det Lovgivende Råd, således at eksekutivmyndighederne fuldt ud forstod Det Lovgivende Råds synspunkter og opfattelse og ville være bedre stillet med hensyn til at sikre, at de fastlagte politikker og de lovforslag, der blev forelagt Det Lovgivende Råd, ville blive støttet af dem.

- Valg af Det Lovgivende Råd

Det andet valg af Det Lovgivende Råd efter overdragelsen fandt sted den 10. september 2000. I overensstemmelse med grundloven blev antallet af medlemmer direkte valgt i geografiske valgkredse forhøjet fra 20 til 24, medens det antal, der blev valgt af Valgudvalget, blev nedsat fra ti til seks. De øvrige 30 medlemmer vælges af funktionelle valgkredse.

Valget foregik loyalt og frit. Valgdeltagelsen faldt i forhold til valget i 1998, men var stadig højere end i 1991 og 1995. Det Demokratiske Parti mistede et mandat, medens Den Demokratiske Alliance til Forbedring af Hongkong (DAB) vandt et mandat i forhold til 1998. Fire femtedele (48 af 60) af de valgte medlemmer var allerede medlemmer af det foregående lovgivende råd, hvilket tyder på fortsat stabilitet.

Den 10. december blev der afholdt et suppleringsvalg til Det Lovgivende Råd i den geografiske valgkreds Hongkong, efter at DAB-medlem Gary Cheng var trådt tilbage som følge af en interessekonflikt, som omfattede et erhvervsmæssigt arrangement. Suppleringsvalget blev vundet af Audrey Eu (uafhængig).

4. Udvikling på det retlige område

- Internationale forbindelser

Hongkong fører fortsat forhandlinger om og indgår internationale aftaler på de områder, der er fastsat i grundloven. Eksempelvis er området aktivt medlem af WTO og har indgået en toldsamarbejdsaftale med Det Europæiske Fællesskab. Hongkong har også indgået aftaler med Canada, Schweiz og Forbundsrepublikken Tyskland om tilbagesendelse til Hongkong af borgere fra området, der rejser ulovligt ind i disse lande. I maj 2000 bekræftede en amerikansk appeldomstol gyldigheden af aftalen mellem Hongkong og den amerikanske regering om udlevering af flygtede lovovertrædere og accepterede, at den pågældende flygtede lovovertræder skulle sendes tilbage til Hongkong.

- Udleveringsarrangementer mellem Hongkong og det kinesiske fastland

HKSAR's regering er i færd med at forberede arrangementer for udlevering af lovovertrædere mellem fastlandet og HKSAR. Regeringen har forelagt Det Lovgivende Råd en situationsrapport.

- Opholdsret

I henhold til Den Nationale Folkekongres' stående udvalgs fortolkning af grundloven i juni 1999 (der henvises til opholdsretsspørgsmålet i Kommissionens 1999-rapport KOM(2000)294 endelig på netstedet: http://europa.eu.int/comm/external_relations/hong_kong/doc/index.htm) blev der lagt restriktioner på retten til ophold i HKSAR. I en dom af 11. december 2000 bekræftede Appelretten, at 5 196 ansøgere blev nægtet ret til ophold i HKSAR. De ansøgere, der allerede befinder sig i Hongkong, skal vende tilbage til fastlandet og ansøge om ophold i Hongkong efter den normale procedure. Hongkongs regering vil ikke gennemføre tvungen repatriering. Der kan imidlertid blive tale om håndhævelse, hvis en appel til Appelretten fører til en negativ afgørelse om dem, der ansøger om opholdsret.

- Artikel 23 i grundloven

Ifølge artikel 23 i grundloven vedtager "det særlige administrative område Hongkong egne love om forbud mod enhver form for forræderi mod, løsrivelse fra, tilskyndelse til oprør mod eller opstand mod den centrale folkeregering...". HKSAR's regering har lovet at foretage en offentlig høring. HKSAR's regering har hidtil fulgt en forsigtig fremgangsmåde i dette følsomme spørgsmål, og de berørte myndigheder (justitsministeren og Sikkerhedskontoret) er i færd med at udarbejde de fornødne dokumenter til høringen.

5. Udvikling på området grundlæggende rettigheder og frihedsrettigheder

Hongkongs borgere er stadig særdeles agtpågivende i forsvaret af deres grundlæggende rettigheder og frihedsrettigheder, og dette gav i årets løb anledning til mange debatter og drøftelser. Disse debatter, tvister og drøftelser fandt sted i al offentlighed, både i Det Lovgivende Råd og i medierne, og blev til tider ledsaget af offentlige demonstrationer.

- Pressefrihed

Hongkongs presse varierer stærkt rent kvalitativt, men er vedblivende pluralistisk og diversificeret. Som følge af massiv konkurrence lægger nogle af medierne stor vægt på sensationsstof. Sidste år blev forslag fra Lovreformkommissionen om nedsættelse af et statsligt udpeget presseråd afvist. Den øverste leder gentog i november, at hun var tilhænger af selvregulering fra mediernes side.

I juli besluttede ca. 13 aviser og nyhedskoncerner at nedsætte et uafhængigt presseråd sammensat af repræsentanter for de vigtigste kinesiske og engelske medier. Blandt Rådets medlemmer kan nævnes Journalistforeningen, Avisledersammenslutningen og Avissamfundet, som repræsenterer ejerne. Hongkongs Journalistsammenslutning og nogle aviser såsom "Oriental Daily News", "Apple Daily", "Sun" og "Hong Kong Economic Journal" afviste at tilslutte sig Rådet.

Efter en reorganisering af "South China Morning Post" og den efterfølgende tilbagetræden i november af dette medies respekterede Kina-redaktør Willy Lam blussede spørgsmålet om mediernes selvcensurering atter op i den offentlige debat. Nogle radio- og tv-stationer modsatte sig et forslag fra Radiorådet om at fastsætte obligatoriske krav om, at programværter skal gøre rede for deres politiske og erhvervsmæssige interesser. De foreslog, at det skal tillades individuelle værter at udøve selvregulering og i stedet følge en intern kodeks.

Som helhed viser de livlige debatter og drøftelser, at medierne i HKSAR til dato er forblevet åbne, diversificerede og frie.

- Vedtægt om offentlig orden

HKSAR's regering er vedblevet med at tillade offentlige demonstrationer på en række økonomiske, politiske og sociale områder. Ikke desto mindre har demonstrationsretten, som reguleres af vedtægten af 1997 om offentlig orden, også været genstand for politiske tvister og debatter. Debatten blev udløst af arrestationen af en række studenter, som i april og juni demonstrerede uden at efterleve kravet om forudgående anmeldelse til politiet. Øjensynlig i erkendelse af offentlighedens mening om spørgsmålet besluttede justitsministeren ikke at retsforfølge studenterne.

Der blev arrangeret yderligere en række demonstrationer, som var en overtrædelse af bestemmelserne i vedtægten om den offentlige orden, og hvori nogle af Det Demokratiske Partis medlemmer af Det Lovgivende Råd deltog. De vigtigste omstridte punkter havde tilknytning til princippet om kravet om anmeldelse og fristen herfor, den myndighed, som havde bemyndigelse til at rejse indvendinger (en uafhængig komité eller domstolene og ikke politiet), og straffen for undladelse af at give politiet forudgående anmeldelse.

Som reaktion på betænkelighederne i offentligheden drøftede Det Lovgivende Råd i november en af regeringen udarbejdet erklæring om opretholdelse af vedtægten om offentlig orden. Som følge af pres fra Det Demokratiske Partis medlemmer af Det Lovgivende Råd og offentligheden for at sikre mere tid til drøftelse blev dette imidlertid udsat til december. Den 21. december vedtog Det Lovgivende Råd efter mere end otte timers debat erklæringen, hvorved vedtægten om offentlig orden blev opretholdt.

- Akademisk frihed - "Spørger Chung"-sagen

I løbet af sommeren, hvor HKSAR's øverste leder Tung Che-hwa's popularitet lå på et lavpunkt, blev opretholdelsen af Hongkongs akademiske frihed et vigtigt emne i den offentlige debat. Dr. Robert Chung, der er direktør for et opinionsundersøgelsesprogram ved Hongkongs Universitet, erklærede, at den øverste leder "ad en særlig kanal" havde sendt ham et klart budskab om, at hans opinionsundersøgelser - som viste en jævn nedgang i den øverste leders popularitet - ikke var velkomne. Chung foretog med jævne mellemrum undersøgelser af den øverste leders popularitet og HKSAR-regeringens resultater. Chung afslørede senere, at den "særlige kanal" var universitetets rektor Cheng Yiu-chung og prorektor Wong Siu-lun. Desuden viste det sig, at den øverste leders ledende særassistent Andrew Lo Cheung-on tidligere, nemlig i januar 1999, havde opfordret rektor Cheng til at sætte spørgsmålstegn ved professor Chungs opinionsundersøgelser og hans dobbelte rolle som spørger og kommentator.

Hændelsen gav anledning til lokal frygt for mulige forsøg fra regeringens og Hongkongs universitets side på at gribe ind i den akademiske frihed i Hongkong. Universitetets Råd nedsatte et uafhængigt panel til at undersøge sagen. I dets rapport, som blev offentliggjort den 1. september efter 11 dages høringer, blev der draget den konklusion, at både rektor og prorektor havde "optrådt på en sådan måde, at det kunne undertrykke Dr. Chungs akademiske frihed".

Rapportens offentliggørelse førte til vedholdende krav om, at den øverste leder skulle afsætte Andrew Lo for at redde regeringens troværdighed. Efter massivt pres fra både universitetets personale og offentligheden indgav rektor Cheng og prorektor Wong den 6. september deres afskedsbegæringer, hvilket mange opfattede som et forsøg på at forhindre Universitetets Råd i at stemme om panelets rapport. De to fastholdt imidlertid, at de ikke indrømmede nogen skyld, men blot forsøgte at beskytte universitetet mod yderligere problemer.

Formanden for Det Demokratiske Parti Martin Lee fremsatte en erklæring, hvori det blev krævet, at en uafhængig komité under Det Lovgivende Råd skulle undersøge sagen yderligere, navnlig den rolle, som den øverste leder og hans særassistent Lo havde spillet. Erklæringen blev imidlertid forkastet med 35 stemmer mod 19. Den øverste leder opfordrede Det Lovgivende Råd til at lade sagen hvile og afgav et tilsagn om, at regeringen omhyggeligt ville beskytte den akademiske frihed.

- Demokratiske politikeres besøg på det kinesiske fastland

Centralregeringen i Beijing synes at have slækket på sin holdning for at gøre det muligt for visse demokratiske politikere at besøg det kinesiske fastland, men på strenge betingelser. Som følge af en henvendelse fra den øverste leder fik et medlem af Hongkongs Alliance til Støtte for Den Patriotiske og Demokratiske Bevægelse i Kina, Lau Chin-shek, af humanitære årsager tilladelse til at besøge sin moder i Guangzhou to gange.

Det Demokratiske Partis medlem af Det Lovgivende Råd Sin Chung-kai rejste ved udgangen af maj til Shenzhen for at deltage i et seminar arrangeret af Den Strategiske Fond for Udviklingsforskning vedrørende Forbindelserne mellem Hongkong og Kina.

6. Økonomi

Hongkong begyndte i andet halvår 1999 at bevæge sig ud af afmatningen og havde i begyndelsen af 2000 nogenlunde lagt virkningerne af den asiatiske finanskrise i 1997 bag sig. Ved udgangen af 2000 var økonomien inde i et kraftigt opsving: Væksten i BNP var på årsbasis på 10,5%. Selv om opsvinget blev beskrevet som bredt baseret, blev det navnlig næret af eksportinduceret vækst og en imponerende investeringsfremgang på 8,8%. Væksten i det private forbrug var mere behersket, nemlig på 5,4%. Arbejdsløsheden faldt i årets løb fra 6,3% til 5%. Der var frygt for, at kløften mellem rige og fattige ville tage til i takt med, at opsvinget vandt fodfæste. Modsat forventningerne var der overskud på statsfinanserne, der nåede 10 mia. HKD i finansåret 1999-2000 som følge af øgede indtægter af stempelafgifter, udbytteskat og lønskat, og jordpræmien blev til dels opvejet af mindre indtægter end forventet af investeringerne i Valutafonden. Ved udgangen af finansåret 1999-2000 beløb de statslige reserver sig til 444,3 mia. HKD.

Hongkong udnyttede den asiatiske finanskrise til at gennemføre nogle hårdt tiltrængte reformer i den finansielle sektor ved at ophæve gensidighedsprincippet ("demutualise") og lægge værdipapirmarkeder og clearingkontorer sammen.

Hongkong fulgte nøje med i Kinas tiltrædelsesforhandlinger med WTO, og der blev udgivet en række rapporter om de virkninger, en sådan tiltrædelse ville have på Hongkongs økonomi og erhvervssektorer. Kinas tiltrædelse blev bakket enstemmigt op. De fleste kommentatorer mente, at dette ville have positive virkninger for Hongkong, men åbningen af det kinesiske marked ville både indebære store udfordringer og gode muligheder for Hongkong.

I Kommissionens foregående rapport blev det bemærket, at Hongkongs markedsøkonomi fortsat fungerede stort set på samme måde, som den gjorde før overdragelsen. Dette er stadig tilfældet ét år efter, idet HKSAR's regering fastholder sin tilslutning til det frie markeds principper.

Den mangel på overordnet konkurrencelovgivning, som også blev bemærket i Europa-Parlamentets betænkning om Hongkong, har i årets løb været genstand for store kontroverser. HKSAR's regering mener fortsat, at en altomfattende ("blanket") lovgivning om bekæmpelse af restriktive konkurrencemetoder er unødvendig. Det Demokratiske Parti og en række forbruger- og erhvervsinteresser mener, at en altomfattende lovgivning ville sikre gennemsigtighed, komme forbrugerne til gode og forbedre erhvervsklimaet ved at sikre lige vilkår for alle.

Hongkong nyindførte dette år pensionsordningen "Mandatory Provident Fund" (MPF) som følge af, at alderspyramiden var under forandring. Gennemførelsen af MPF viste, at Hongkongs borgere i stigende grad betragter Hongkong som deres permanente hjem, ikke længere som et midlertidigt opholdssted, og begynder at forlange en service, der ikke tidligere blev anset for nødvendig. Indførelsen af MPF krævede imidlertid en massiv lovgivningsindsats fra regeringens side og meget forberedende arbejde fra branchen for finansielle tjenesteydelser. Det er hævdet, at MPF kan formindske efterspørgslen på hjemmemarkedet, fordi det vil være nødvendigt for de enkelte husholdninger at finde sparemuligheder andetsteds for at kunne betale bidragene til MPF.

7. Hongkong SAR som international handelspartner

I overensstemmelse med grundloven fører HKSAR sin egen handelspolitik, hvor området er fuldt kompetent i sin egenskab af særskilt toldområde. Hongkong er uafhængigt medlem af WTO og en række andre internationale organisationer.

Hongkong er et særdeles aktivt medlem af WTO, hvor EU og Hongkong er fælles om en række mål og opretholder tæt og regelmæssig kontakt. Hongkong er også et aktivt medlem af APEC, hvor området altid har gjort sig til talsmand for fremskridt i form af øget handelsliberalisering.

I 2000 meddelte Hongkong for første gang i sin historie som særskilt toldområde, at området ville føre sonderende forhandlinger med New Zealand om en mulig indgåelse af en frihandelsaftale mellem de to områder. Efter APEC's topmøde i Brunei meddelte Hongkong, at området i fremtiden ville være mere fleksibelt med hensyn til regionale eller bilaterale aftaler. Dette markerede en meget vigtig ændring af Hongkongs handelspolitik, idet området tidligere som en af sine grundsætninger havde fastholdt, at frihandelsområder og regionale handelsaftaler kunne forringe det multilaterale fremskridt.

Hongkong er også et aktivt medlem af Verdenstoldorganisationen.

8. Forbindelser mellem Den Europæiske Union og Hongkong

- Besøg

De bilaterale forbindelser mellem EU og Hongkong blev udbygget via adskillige besøg på højt niveau.

"Chief Secretary" Anson Chan besøgte Kommissionen i juni. Hun blev modtaget af Kommissionens formand Romano Prodi og mødtes også med kommissionsmedlemmerne Christopher Patten og António Vitorino.

Kommissionsmedlem Pedro Solbes Mira besøgte Hongkong i juli. Han mødtes med den øverste leder, finansminister Donald Tsang og repræsentanter for Hongkongs Banksammenslutning.

Kommissionsmedlem Christopher Patten aflagde arbejdsbesøg i Hongkong i oktober. Han mødtes med den øverste leder Tung Chee-hwa, "Chief Secretary" Anson Chan, finansminister Donald Tsang og minister for handel og industri Chau Tak-hay. Desuden mødtes han med lederne af de største politiske partier.

Miljøminister Lily Yam besøgte Europa-Kommissionen i september.

En delegation fra Det Lovgivende Råd under ledelse af Edward Ho besøgte i februar Europa-Parlamentet i Strasbourg. Delegationen mødtes med kommissionsmedlem Christopher Patten og formand for Europa-Parlamentets Kina-delegation Per Gahrton, der aflagde genbesøg i Hongkong i begyndelsen af november. Den øverste leder Tung Chee-hwa, formand for Det Lovgivende Råd Rita Fan og nogle yderligere medlemmer af Det Lovgivende Råd modtog Europa-Parlamentets Kina-delegation i Hongkong.

- Visumfri adgang til EU

Europa-Kommissionen forelagde i januar 2000 Ministerrådet et forslag om at indrømme personer med pas fra HKSAR visumfri adgang til EU.

EU traf i december 2000 den politiske afgørelse om at godkende princippet om at indrømme personer med pas fra HKSAR visumfri adgang [2] til 13 medlemsstaters område. HKSAR's regering hilste denne afgørelse velkommen. Når den visumfri adgang er godkendt af Europa-Parlamentet og Rådet, vil den lette besøgsaktiviteten mellem Hongkong og EU betydeligt.

[2] I begyndelsen af 2001 godkendte Ministerrådet et forslag fra Europa-Kommissionen til forordning, hvorved der bl.a. indrømmes personer med pas fra HKSAR visumfri adgang til 13 medlemsstaters område. Forordningen trådte i kraft den 10. april 2001.

- Toldsamarbejde

Toldsamarbejdet mellem Det Europæiske Fællesskab og HKSAR fortsatte i 2000 under 1999-aftalen om samarbejde og gensidig administrativ bistand i toldspørgsmål. EF og Hongkong havde gode muligheder for at tage samarbejdet op på ny på det årlige møde i Det Blandede Toldsamarbejdsudvalg den 21. november i Hongkong. Parterne underrettede hinanden om de initiativer, de havde taget for at forbedre toldteknikkerne og -procedurerne, og deres indsats for at håndhæve de intellektuelle ejendomsrettigheder. Desuden drøftede parterne samarbejdet i internationale fora såsom Verdenstoldorganisationen, WTO og G7. Der blev lagt særlig stor vægt på ratifikationsproceduren for den reviderede Kyoto-aftale. Toldsamarbejdsaftalens andet hovedområde angår gensidig administrativ bistand. Dette aspekt ved det internationale samarbejde bliver stadig vigtigere som led i bekæmpelsen af svig. I fornyelsesperioden blev der forelagt Hongkongs toldmyndigheder en række anmodninger om oplysninger med henblik på undersøgelse. Det Blandede Toldsamarbejdsudvalgs næste møde vil blive holdt i Bruxelles.

- Intellektuelle ejendomsrettigheder

Europa-Kommissionen er vedblevet med at overvåge udviklingen på dette område med stor interesse. Ud over drøftelserne i Det Blandede Toldsamarbejdsudvalg besøgte tjenestemænd fra Kommissionen Hongkong og forhandlede med repræsentanter for Afdelingen for Intellektuel Ejendom. De foranstaltninger, der er truffet af HKSAR's regering - forhøjelse af antallet af embedsmænd med ansvar for beskyttelse af intellektuelle ejendomsrettigheder, oprettelse af en særlig Task Force og vedtagelse af ny lovgivning - har givet sig udslag i en stærkt forbedret situation i HKSAR med hensyn til intellektuelle ejendomsrettigheder.

Kommissionen mener imidlertid ikke, at problemet med de intellektuelle ejendomsrettigheder er løst fuldstændigt, og ansporer Hongkongs myndigheder til fortsat at udvise agtpågivenhed på dette område og overvåge udviklingen på en meget intens måde. Kommissionen anerkender dog de mærkbare fremskridt, der er gjort, og bifalder den hidtil gjorte indsats.

- EU's tilstedeværelse og interesser i Hongkong

Hongkong er et af de vigtigste centre for EU's interesser i Asien. Ved udgangen af 2000 mentes henved 42 606 EU-borgere fra alle medlemsstater at være bosiddende i Hongkong. I 2000 benyttede 240 selskaber fra EU Hongkong som deres regionale hovedsæde, medens 561 havde regionale kontorer i byen.

Med hensyn til udenlandske investeringer var EU den næststørste kilde til udenlandske investeringer i Hongkong i 1998. Den kumulerede værdi af de foretagne direkte investeringer fra EU androg dette år 53,3 mia. EUR svarende til 14% af det samlede beløb.

EU's tilstedeværelse i Hongkong dækker en bred vifte af sektorer og en række aktiviteter lige fra finansielle tjenesteydelser, handel og fremstillingsvirksomhed til kommunikation og bygge- og anlægsvirksomhed. I forsikringssektoren havde selskaber fra EU førstepladsen med hensyn til antal udenlandske forsikringsvirksomheder, der drev virksomhed i Hongkong. Enogfyrre banker registreret i Hongkong var ved udgangen af 2000 anmeldt i EU. I 1999 indgik selskaber fra EU kontrakter om offentlige arbejder til et samlet beløb af 205 mio. EUR. EU spiller også en særdeles vigtig rolle inden for skibsfart og flytransport.

I 2000 var EU Hongkongs tredjestørste leverandør af varer efter Kina og Japan og det tredjestørste marked for Hongkongs eksport efter Kina og USA.

- Kultur

EU har videreført sin aktive tilstedeværelse i Hongkong på områderne kultur og uddannelse. En række europæiske kulturinstitutioner er til stede i Hongkong. EU's kulturarbejdsgruppe samler disse institutioner i generalkonsulaterne og Europa-Kommissionens kontor i Hongkong med henblik på at tilrettelægge eller bidrage til tilrettelæggelsen af en række begivenheder i Hongkong med europæisk fokusering såsom den europæiske kulturuge og den europæiske filmfestival.

9. Konklusion

Året 2000 var rigt på debatter og kontroverser både vedrørende gennemførelsen af "ét land - to systemer"-princippet og beskyttelsen af visse kollektive og individuelle rettigheder, der er garanteret af grundloven. Disse er fundamentet for beskyttelsen af Hongkongs fremtid og velstand. Kommissionen er overordentlig tilfreds med, at debatterne, tvisterne og forhandlingerne til tider blev ledsaget af offentlige demonstrationer og protester fra forskellige interessegrupper og opinionsdannere. Dette demonstrerer en sund vilje til frihed og demokrati, selv om det også viser, at der fortsat er behov for agtpågivenhed.

Nogle uvelkomne bemærkninger fra embedsmænd fra fastlandet med arbejdssted i Hongkong vedrørende Hongkongs frihed til at optræde selvstændigt gav anledning til bekymring såvel i Hongkong som i det internationale samfund. HKSAR's regerings hurtige reaktion bidrog til at beskytte Hongkongs autonomi. Kontroversen om Falun Gong-bevægelsens tilstedeværelse i Hongkong er imidlertid en ny udfordring for Hongkongs myndigheder, der vedblivende skal påse, at rettighederne og frihedsrettighederne i henhold til den fælles erklæring - herunder forsamlingsfriheden, ytringsfriheden og religionsfriheden - bevares og respekteres i henhold til loven. Spørgsmålet vil utvivlsomt kræve megen opmærksomhed i de kommende måneder.

Takket være Det Lovgivende Råds arbejde og pres fra offentligheden har princippet om ansvarligheden blandt ledende embedsmænd under HKSAR's regering almindelig tilslutning blandt alle sektorer i offentligheden og anerkendes af HKSAR.

Det loyale og frie valg til Det Lovgivende Råd viste også Hongkongs borgeres og politikeres modenhed i udøvelsen af deres grundlæggende politiske rettigheder. Dette er et yderligere tegn på, at Hongkongs folk er rede til at forvalte Hongkong i overensstemmelse med "ét land - to systemer"-princippet.

De livlige debatter og drøftelser om udøvelsen af de grundlæggende rettigheder er det bedste bevis på, at Hongkong fortsat er et frit samfund. Der var i årets løb et stort antal demonstrationer og protester, der for det meste fandt sted på fredelig vis og som hovedregel i overensstemmelse med love og forskrifter. Hongkongs politi håndterede bestandig disse demonstrationer professionelt og i overensstemmelse med loven.

Europa-Kommissionen hilser den imponerende genopretning af Hongkongs økonomi så hurtigt efter den alvorlige asiatiske finanskrise velkommen. Den økonomiske genopretning vil utvivlsomt bistå Hongkong med at tage de nye udfordringer op og udnytte de nye muligheder, der vil blive resultatet af Kinas tiltrædelse af WTO. Europa-Kommissionen har fuld tillid til, at Hongkongs folks kapacitet og opfindsomhed vil gøre det muligt for det endnu en gang at tilpasse dets økonomi for at tage de udfordringer op, der knytter sig til optagelsen og den fuldstændige integration af Kina i verdensøkonomien.